CELEX: 32015R0374
Language: el
Date: 2015-03-06 00:00:00
Title: Κανονισμός (ΕΕ) 2015/374 του Συμβουλίου, της 6ης Μαρτίου 2015 , για την τροποποίηση του κανονισμού (ΕΕ) αριθ. 204/2011 σχετικά με περιοριστικά μέτρα λόγω της κατάστασης στη Λιβύη

7.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 64/8
            
         ΚΑΝΟΝΙΣΜΌΣ (ΕΕ) 2015/374 ΤΟΥ ΣΥΜΒΟΥΛΊΟΥ
   της 6ης Μαρτίου 2015
   για την τροποποίηση του κανονισμού (ΕΕ) αριθ. 204/2011 σχετικά με περιοριστικά μέτρα λόγω της κατάστασης στη Λιβύη
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
   Έχοντας υπόψη την απόφαση 2011/137/ΚΕΠΠΑ του Συμβουλίου, της 28ης Φεβρουαρίου 2011, σχετικά με περιοριστικά μέτρα λόγω της κατάστασης στη Λιβύη (1),
   Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (EE) αριθ. 204/2011 του Συμβουλίου (2) θέτει σε εφαρμογή ορισμένα μέτρα που προβλέπονται στην απόφαση 2011/137/ΚΕΠΠΑ.
            
         
               (2)
            
            
               Στις 27 Αυγούστου 2014 το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2174 (2014), για την επέκταση του πεδίου εφαρμογής των μέτρων δέσμευσης περιουσιακών στοιχείων, όπως ορίζεται στην παράγραφο 22 της απόφασης 1970 (2011) και την παράγραφο 23 της απόφασης 1973 (2011) του ΣΑΗΕ.
            
         
               (3)
            
            
               Στις 20 Οκτωβρίου 2014 το Συμβούλιο εξέδωσε την απόφαση 2014/727/ΚΕΠΠΑ (3) σύμφωνα με την απόφαση 2174 (2014) του ΣΑΗΕ που επιτρέπει την καταχώριση των προσώπων και των οντοτήτων που εμπίπτουν στο πεδίο εφαρμογής του παραρτήματος III της απόφασης 2011/137/ΚΕΠΠΑ, όπως κατονομάζονται στον κατάλογο της επιτροπής κυρώσεων. Στην απόφασή του (ΚΕΠΠΑ) 2015/382 (4), το Συμβούλιο αποφάσισε να επεκτείνει το πεδίο εφαρμογής των πρόσθετων κριτηρίων στα πρόσωπα και τις οντότητες που δεν κατονομάζονται στον κατάλογο της επιτροπής κυρώσεων αλλά πληρούν τα ίδια κριτήρια.
            
         
               (4)
            
            
               Η τροποποίηση αυτή εμπίπτει στο πεδίο εφαρμογής της Συνθήκης και προκειμένου ιδίως να διασφαλιστεί η ομοιόμορφη εφαρμογή τους από τους οικονομικούς φορείς όλων των κρατών μελών, απαιτείται κανονιστική πράξη στο επίπεδο της Ένωσης για την εφαρμογή της.
            
         
               (5)
            
            
               Ο κανονισμός (ΕΕ) αριθ. 204/2011 θα πρέπει, συνεπώς, να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 6 παράγραφος 2 του κανονισμού (ΕΕ) αριθ. 204/2011 αντικαθίσταται από το ακόλουθο κείμενο:
   
      «2.   Το παράρτημα ΙΙΙ περιλαμβάνει τα φυσικά ή νομικά πρόσωπα, τις οντότητες και τους οργανισμούς που δεν καλύπτονται από το παράρτημα ΙΙ:
      
                  α)
               
               
                  που εμπλέκονται ή συνεργούν στην έκδοση διαταγής, τον έλεγχο ή την καθ' οιονδήποτε άλλο τρόπο καθοδήγηση της διάπραξης παραβιάσεων των ανθρωπίνων δικαιωμάτων στη Λιβύη, μεταξύ άλλων μέσω της εμπλοκής ή της συνέργειάς τους στον σχεδιασμό, την έκδοση εντολής, την έκδοση διαταγής ή τη διάπραξη επιθέσεων κατά παράβαση του διεθνούς δικαίου, περιλαμβανομένων των εναέριων βομβαρδισμών, κατά άμαχου πληθυσμού και εγκαταστάσεων·
               
            
                  β)
               
               
                  που έχουν παραβιάσει ή έχουν συνεργήσει στην παραβίαση των διατάξεων των αποφάσεων 1970 (2011) ΣΑΗΕ ή 1973 (2011) ΣΑΗΕ ή του παρόντος κανονισμού·
               
            
                  γ)
               
               
                  που επιδίδονται ή παρέχουν υποστήριξη σε πράξεις που είτε απειλούν την ειρήνη, την ασφάλεια ή τη σταθερότητα της Λιβύης είτε εμποδίζουν ή υπονομεύουν την επιτυχή ολοκλήρωση της πολιτικής μετάβασης της χώρας, μεταξύ άλλων:
                  
                              i)
                           
                           
                              με τον σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, ή πράξεων που συνιστούν καταστρατήγηση ή παραβίαση των ανθρωπίνων δικαιωμάτων στη Λιβύη·
                           
                        
                              ii)
                           
                           
                              με τον σχεδιασμό, την καθοδήγηση ή την τέλεση επιθέσεων κατά οιουδήποτε αεροπορικού, χερσαίου ή θαλάσσιου λιμένα στη Λιβύη ή κατά οργάνου ή εγκατάστασης του λιβυκού κράτους ή κατά οιασδήποτε ξένης αποστολής στη Λιβύη·
                           
                        
                              iii)
                           
                           
                              με την παροχή στήριξης προς ένοπλες ομάδες ή εγκληματικά δίκτυα μέσω της παράνομης εκμετάλλευσης αργού πετρελαίου ή άλλων φυσικών πόρων στη Λιβύη· ή
                           
                        
            
                  δ)
               
               
                  ή ενεργώντας για λογαριασμό ή εξ ονόματος ή υπό την καθοδήγηση κατονομαζόμενων φυσικών ή νομικών προσώπων, οντοτήτων ή οργανισμών όπως απαριθμούνται στα παραρτήματα ΙΙ ή ΙΙΙ, ή φυσικών ή νομικών προσώπων, οντοτήτων ή οργανισμών υπό την ιδιοκτησία ή τον έλεγχό τους.»
               
            
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Μαρτίου 2015.
      
         
            Για το Συμβούλιο
         
         
            Ο Πρόεδρος
         
         K. GERHARDS
      
   
   
      (1)  ΕΕ L 58 της 3.3.2011, σ. 53.
   
      (2)  Κανονισμός (EE) αριθ. 204/2011 του Συμβουλίου, της 2ας Μαρτίου 2011, σχετικά με περιοριστικά μέτρα λόγω της κατάστασης στη Λιβύη (ΕΕ L 58 της 3.3.2011, σ. 1).
   
      (3)  Απόφαση 2014/727/ΚΕΠΠΑ του Συμβουλίου, της 20ής Οκτωβρίου 2014, για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη (ΕΕ L 301 της 21.10.2014, σ. 30).
   
      (4)  Απόφαση (ΚΕΠΠΑ) 2015/382, της 6ης Μαρτίου 2015, που τροποποιεί την απόφαση 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη (βλέπε σελίδα 38 της παρούσας Επίσημης Εφημερίδας).